1996-yilda boshoqli ekinlar doni yetishtirish va xarid qilish hajmlari to‘g‘risida

Vazirlar Mahkamasi qaror qiladi:
 1. “O‘zistiqbolstat” davlat qo‘mitasi, O‘zbekiston Respublikasi Qishloq xo‘jaligi vazirligi va Qishloq xo‘jaligi fanlar akademiyasining 1996-yilda ilovaga muvofiq hajmlarda boshoqli ekinlar doni yetishtirish bo‘yicha takliflari qabul qilinsin.
 1996-yilda don xarid qilish hajmlari uni yetishtirish hajmlarining 50 foiz darajasida tasdiqlansin.
 Belgilab qo‘yilsinki:
 amalda yig‘ib olinadigan yalpi don hajmlaridan qat’i nazar, don xarid qilish bo‘yicha topshiriqlarning xo‘jaliklar tomonidan bajarilishi majburiydir;
 donning urug‘lik g‘amlangandan keyin qolgan qismi xo‘jaliklar tomonidan erkin narxlar bo‘yicha sotiladi.
 2. Boshoqli ekinlar doni uchun xarid narxlari o‘rtacha jahon narxlarining 60 foizidan kelib chiqqan holda belgilansin.
 O‘zbekiston Respublikasi Moliya vazirligi Qishloq xo‘jaligi vazirligi, “O‘zdonmahsulot” davlat korporatsiyasi va Tashqi iqtisodiy aloqalar vazirligi bilan birgalikda 1996-yil 1-maygacha jahon bozori konyukturasini hisobga olgan holda donning xarid narxlari bo‘yicha takliflar kiritsin.
 3. “O‘zdonmahsulot” davlat korporatsiyasi O‘zbekiston Respublikasi Qishloq xo‘jaligi vazirligi, Qoraqalpog‘iston Respublikasi Vazirlar Kengashi, viloyatlar va tumanlar hokimliklari bilan birgalikda 1996-yil 10-fevralgacha don xarid qilish yuzasidan xo‘jaliklar bilan shartnomalar tuzishni ta’minlasin. Xo‘jaliklarga xarid narxlarining kamida 40 foizi miqdorida avans to‘lasin.
 O‘zbekiston Respublikasi Moliya vazirligi Markaziy bank va “G‘alla-bank” bilan birgalikda xarid qilinadigan don uchun avans berish uchun zarur bo‘lgan pul resurslarini qidirib topsin.
 4. Qoraqalpog‘iston Respublikasi Vazirlar Kengashi va viloyatlar hokimliklari, Qishloq xo‘jaligi vazirligi, “O‘zqishloqxo‘jalikta’minottuzatish” davlat-kooperativ qo‘mitasi va O‘zbekiston Qishloq xo‘jaligi akademiyasi mo‘ljallangan hajmlarda boshoqli ekinlar doni yetishtirish uchun xo‘jaliklarni moddiy-texnika resurslari bilan ta’minlash bo‘yicha zarur chora-tadbirlar ko‘rsinlar.
 5. Mazkur qarorning bajarilishini nazorat qilish Bosh vazirining birinchi o‘rinbosari I.H. Jo‘rabekov zimmasiga yuklansin.